Beurtkrag dié week moontlik weens instandhoudingskeduleArgieffoto (Foto: baptisteh, Pixabay) Brian Molefe, waarnemende uitvoerende hoof van Eskom, het Vrydag in die parlement gesê daar is ŉ opnuut ŉ kans vir beurtkrag van 4 tot 12 September. Molefe het gesê die afgelope drie weke sonder beurtkrag beteken nie dat Eskom teruggegaan het na sy vorige beleid om die ligte ten alle koste aan te hou nie, maar eerder dat die kragvoorsiener die instandhoudingskedule só kon balanseer dat daar genoeg opwekkingskapasiteit beskikbaar was. “Ons oorskry ons eie begroting van 4500 megawatt (MW),” het hy gesê. “As ons beurtkrag tussen 4 en 12 September moet toepas, dan is dit hoe dit is. Miskien hoef ons nie sover te gaan nie want ons het nog ŉ klein reserwe.” Hy het gesê indien die onbeplande kapasiteit-verliesfaktor die komende week hoër is as wat voorsien is, sal fase 1-beurtkrag toegepas moet word, “omdat Eskom aan instandhouding voorkeur gee”. Hy het gesê Suid-Afrika hoef nie tussen stabiele kragvoorsiening en die opvang van Eskom se instandhoudingsagterstand te kies nie, maar dat daar ’n tydperk in Desember en weer in Mei tot Augustus volgende jaar sal wees wanneer beurtkrag waarskynlik toegepas sal word. “Ons kom te staan voor al hierdie instandhouding wat gedoen moet word, maar as ons instandhouding doen, moet ons ingrypend beurtkrag toepas. Molefe het gesê Eskom het met die oplossing vorendag gekom waarvolgens ŉ ekstra 1200 MW tot die kragnetwerk bygevoeg sal word, wat ekstra kapasiteit sal beteken om kragonderbrekings te voorkom. Op ŉ vraag omtrent verdere verhogings in elektrisiteitstariewe het hy gesê die nasionale energiereguleerder (Nersa) moet gevra word of ŉ tienjaar bepalingsiklus ingestel kan word in plaas van die huidige driejaar siklus om die kragvoorsiener sowel as gebruikers ’n gevoel van sekuriteit te gee. Hy het bygevoeg dit is van meer betekenis as om oor “hoeveelheid” in terme van verhogings te bespiegel.